Document ID: 31980L1177

ΟΔΗΓΙΑ ΤΟΥ ΣΥΜΒΟΥΛΙΟΥ της 4ης Δεκεμβρίου 1980 περί των στατιστικών καταστάσεων για τις σιδηροδρομικές μεταφορές εμπορευμάτων στο πλαίσιο περιφερειακής στατιστικής
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 213,
το σχέδιο οδηγίας που υπεβλήθη από την Επιτροπή,
τη γνώμη της Συνελεύσεως(1),
τη γνώμη της Οικονομικής και Κοινωνικής Επιτροπής(2),
Εκτιμώντας:
ότι, προκειμένου να εκτελέσει την αποστολή που την βαρύνει κατ' εφαρμογή της συνθήκης, η Επιτροπή πρέπει να διαθέτει κατά τρόπο συνεχή στατιστικά στοιχεία, με συνοχή και χρονικό συντονισμό, όσον αφορά την έκταση και την εκτέλεση των σιδηροδρομικών μεταφορών εμπορευμάτων στα Κράτη Μέλη- ότι τα στοιχεία αυτά πρέπει να δύνανται να συγκρίνονται με εκείνα που αφορούν τους άλλους τρόπους μεταφοράς και να αναφέρονται στις εσωτερικές, διεθνείς και διαμετακομιστικές μεταφορές-
ότι, λαμβανομένων υπόψη των πλεονεκτημάτων των συνδυασμένων μεταφορών από οικονομικής πλευράς και για το περιβάλλον, πρέπει οι στατιστικές να παρέχουν χωριστές ενδείξεις όσον αφορά τις ανωτέρω μεταφορές-
ότι, για να υπάρξουν ικανοποιητικές πληροφορίες επί της αγοράς των σιδηροδρομικών μεταφορών εμπορευμάτων, πρέπει να κατανέμονται τα στατιστικά στοιχεία κατά κύριες σχέσεις μεταφοράς-
ότι οφείλει να συνεχισθεί η εναρμόνιση σε κοινοτικό επίπεδο των στατιστικών στοιχείων που είναι ήδη διαθέσιμα στα διάφορα Κράτη Μέλη σε θέματα μεταφοράς εμπορευμάτων-
ότι για να διευκολυνθεί η εφαρμογή των σχεδιαζομένων ρυθμίσεων, πρέπει να προβλεφθούν προθεσμίες για να τεθεί σε διάθεση της Επιτροπής η απαιτούμενη στατιστική ενημέρωση-
ότι η Επιτροπή οφείλει να υποβάλλει έκθεση στο Συμβούλιο, ώστε να του επιτρέπει να εξετάζει κατά πόσο οι στόχοι της παρούσας οδηγίας είναι δυνατό να επιτευχθούν βάσει των γνωστοποιουμένων στατιστικών στοιχείων- ότι οφείλει, κατά συνέπεια, να προβλέπει τη δυνατότητα προτάσεως βελτιώσεων των μεθόδων που χρησιμοποιούνται για την κατάρτιση των στατιστικών αυτών- ότι το Συμβούλιο πρέπει να αποφασίσει, προτάσει της Επιτροπής, την καθιέρωση στατιστικών επί των διεθνών διαπεριφερειακών μεταφορών καθώς και χωριστών στατιστικών επί των αποστολών δι' ολοκλήρων συρμών-
ότι τα στατιστικά στοιχεία είναι αναγκαία για να καταστεί γνωστή η έκταση και η εξέλιξη των μεταφορών εμπορευμάτων- ότι αρμόζει, κατά συνέπεια, η χορήγηση από την Κοινότητα στα Κράτη Μέλη χρηματοδοτικής συνδρομής για την πραγματοποίηση των σχετικών εργασιών, επί μία αρχική περίοδο,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
1. Τα Κράτη Μέλη συντάσσουν στατιστικές καταστάσεις για τις μεταφορές εμπορευμάτων επί των κυρίων σιδηροδρομικών δικτύων του εδάφους τους που εξυπηρετούν δημόσιες μεταφορές.
2. Κατά την έννοια της παρούσας οδηγίας, νοούνται ως:
α) κύρια σιδηροδρομικά δίκτυα: το σύνολο των σιδηροδρομικών γραμμών και εγκαταστάσεων που υπάγονται στους ακόλουθους οργανισμούς:
SNCB/NMBS: Societe nationale des Chemins de fer belges/Nationale Maatschappij der Belgische spoorwegen, Βέλγιο-
DSB: Danske Statsbaner, Δανία-
DB: Deutsche Bundesbahn, Ομοσπονδιακή Δημοκρατία της Γερμανίας-
ΟΣΕ: Οργανισμός Σιδηροδρόμων της Ελλάδος, Ελλάς-
SNCF: Societe nationale des Chemins de fer francais, Γαλλία-
CIE: Coras lompair Eireann, Ιρλανδία-
FS: Azienda Autonoma delle Ferrovie delle Stato, Ιταλία-
CFL: Societe nationale des Chemins de fer luxembourgeois, Λουξεμβούργο-
NS: Naamloze Vennootschap Nederlandsche Spoorwegen, Κάτω Χώρες-
BR: British Railways Board, Ηνωμένο Βασίλειο-
NIR: Northern Ireland Railway Company, Ηνωμένο Βασίλειο-
β) Σιδηροδρομική μεταφορά εμπορευμάτων: κάθε μετακίνηση εμπορευμάτων που εκτελείται με σιδηροδρομικά οχήματα μεταξύ του τόπου φορτώσεως και του τόπου εκφορτώσεως.
3. Η παρούσα οδηγία εφαρμόζεται επίσης στις μεταφορές εμπορευμάτων με σιδηροδρομικό όχημα που διανύει ένα τμήμα της διαδρομής επί πορθμείου.
4. Η παρούσα οδηγία δεν εφαρμόζεται στις ακόλουθες σιδηροδρομικές μεταφορές εμπορευμάτων:
- υπηρεσιακές μεταφορές που δεν εκτελούνται για εμπορικούς σκοπούς-
- αποσκευές και αυτοκίνητα που συνοδεύουν επιβάτες-
- ταχυδρομείο για λογαριασμό των ταχυδρομικών οργανισμών.
5. Οι πρώτες στατιστικές έρευνες γίνονται από 1ης Ιανουαρίου 1981.
Άρθρο 2
1. Τα εξής χαρακτηριστικά σημειώνονται όσον αφορά τις μεταφορές εμπορευμάτων που πραγματοποιούνται στα κύρια σιδηροδρομικά δίκτυα:
α) Το βάρος των εμπορευμάτων, εκφραζόμενο σε τόνους-
β) Οι κύριες σχέσεις μεταφοράς, δηλαδή:
- εσωτερικές μεταφορές, για τις οποίες ο τόπος φορτώσεως και ο τόπος εκφορτώσεως ευρίσκονται και οι δύο στο δηλούν Κράτος Μέλος, ασχέτως της πορείας που ακολουθεί το σιδηροδρομικό όχημα-
- διεθνείς μεταφορές, για τις οποίες ο τόπος φορτώσεως ή ο τόπος εκφορτώσεως, όχι όμως και οι δύο, ευρίσκονται στο δηλούν Κράτος Μέλος, με κατανομή μεταξύ φορτουμένων και εκφορτουμένων εμπορευμάτων-
- διαμετακομιστικές μεταφορές για τις οποίες τα εμπορεύματα διέρχονται δια του δηλούντος Κράτους Μέλους χωρίς να φορτωθούν, εκφορτωθούν ή μεταφορτωθούν σ' αυτό.
γ) Ο τύπος αποστολής:
- με ολόκληρο όχημα ή συρμούς: αποστολή εμπορευμάτων, συμπεριλαμβανομένων και των ομαδικών μικροαποστολών, για την οποία χρεώνεται η αποκλειστική χρήση του οχήματος ή του συρμού, είτε η χωρητικότητά του χρησιμοποιείται ολικώς, είτε μόνο μερικώς-
- μικροαποστολές: άλλες αποστολές εμπορευμάτων, συμπεριλαμβανομένων και των δεμάτων εξπρές και άλλων δεμάτων.
δ) Όσον αφορά τις αποστολές με ολόκληρο όχημα ή συρμό:
- το είδος του εμπορεύματος σύμφωνα με τις κατηγορίες που καθορίζονται στην πρώτη στήλη του καταλόγου του παραρτήματος I-
- για τις εσωτερικές μεταφορές, οι εθνικές περιφέρειες φορτώσεως και εκφορτώσεως σύμφωνα με τη γεωγραφική ονοματολογία του παραρτήματος II-
- για τις διεθνείς και διαμετακομιστικές μεταφορές, οι χώρες φορτώσεως και εκφορτώσεως σύμφωνα με τον κατάλογο του παραρτήματος III.
ε) Η απόσταση που διανύεται επί των κυρίων εθνικών σιδηροδρομικών δικτύων, σε χιλιόμετρα.
2. Όσον αφορά τις συνδυασμένες μεταφορές επί των κυρίων σιδηροδρομικών δικτύων, καταγράφονται τα ακόλουθα συμπληρωματικά χαρακτηριστικά (κατά περίπτωση βάσει εκτιμήσεων):
α) Μεγάλα εμπορευματοκιβώτια εξωτερικού μήκους 6,1 μ (20 ποδών) και άνω:
- το μικτό βάρος του εμπορευματοκιβωτίου και των εμπορευμάτων που μεταφέρονται-
- ο αριθμός άδειων και φορτωμένων εμπορευματοκιβωτίων.
β) Συνδυασμένες σιδηροδρομικές/οδικές μεταφορές: φορτηγά, ρυμουλκά, ημιρυμουλκά (με ή χωρίς μονάδα έλξεως) και υπερκατασκευές που μπορούν να αφαιρεθούν:
- το μικτό βάρος των εμπορευμάτων που μεταφέρονται, συμπεριλαμβανομένου του βάρους των οδικών οχημάτων-
- ο αριθμός των φορτωμένων σιδηροδρομικών οχημάτων.
Άρθρο 3
1. Πλήν των πληροφοριών που υπόκεινται στο στατιστικό απόρρητο κατ' εφαρμογή των εθνικών νομοθεσιών, τα Κράτη Μέλη γνωστοποιούν τα στατιστικά αποτελέσματα στην Επιτροπή μόλις αυτό καταστεί δυνατόν, και το αργότερο πέντε μήνες μετά το πέρας της σχετικής περιόδου αναφοράς. Στις περιπτώσεις όπως των πινάκων 1β, 5β, 6β και 7 του παραρτήματος IV, η προθεσμία αυτή παρατείνεται μέχρι οκτώ μήνες.
2. Τα αποτελέσματα γνωστοποιούνται με πίνακες σύμφωνους με τα υποδείγματα του παραρτήματος IV.
3. Αποτελέσματα επεξεργασμένα με ηλεκτρονικό υπολογιστή είναι δυνατό να γνωστοποιηθούν με φορέα αναγνώσεως του οποίου η φύση και ο τύπος θα καθορισθούν από την Επιτροπή κατόπιν διαβουλεύσεων με τα ενδιαφερόμενα Κράτη Μέλη.
Άρθρο 4
1. Τα Κράτη Μέλη γνωστοποιούν στην Επιτροπή, το αργότερο την 31η Δεκεμβρίου 1981, αναλυτική περιγραφή των μεθόδων που σκοπεύουν να χρησιμοποιήσουν για τις στατιστικές έρευνες, όσον αφορά την κατεργασία των στοιχείων και τον υπολογισμό των τονοχιλιομέτρων.
2. Η Επιτροπή εξετάζει, σε συνεργασία με τα Κράτη Μέλη, τα προβλήματα μεθοδολογικής και τεχνικής φύσεως που τίθενται από τις στατιστικές έρευνες ώστε να βρεθούν λύσεις που να επιτρέπουν να γίνουν τα στοιχεία όσο το δυνατόν συνεκτικά και συγκρίσιμα.
Άρθρο 5
1. Η Επιτροπή δημοσιεύει τα κατάλληλα αποτελέσματα των στατιστικών ερευνών.
2. Προ της 1ης Ιανουαρίου 1985, η Επιτροπή υποβάλλει στο Συμβούλιο έκθεση επί της πείρας που θα έχει αποκτηθεί στο πλαίσιο των εργασιών που θα πραγματοποιηθούν κατ' εφαρμογή της παρούσας οδηγίας και προτείνει τις βελτιώσεις που θα απέβαιναν αναγκαίες.
3. Εντός δύο ετών από της ενάρξεως της ισχύος της παρούσας οδηγίας, το Συμβούλιο θα αποφασίσει, προτάσει της Επιτροπής, την καθιέρωση στατιστικών επί των διεθνών διαπεριφερειακών μεταφορών καθώς και χωριστών στατιστικών επί των αποστολών με ολόκληρους συρμούς.
Άρθρο 6
Κατά τα τρία πρώτα έτη εφαρμογής των στατιστικών καταστάσεων που προβλέπονται από την παρούσα οδηγία, παρέχεται στα Κράτη Μέλη χρηματοδοτική συνδρομή στις δαπάνες που υφίστανται, στο πλαίσιο των πιστώσεων που ανοίγονται για το σκοπό αυτόν στον προϋπολογισμό των Ευρωπαϊκών Κοινοτήτων.
Άρθρο 7
Τα Κράτη Μέλη λαμβάνουν τα αναγκαία μέτρα για να συμμορφωθούν προς την παρούσα οδηγία το αργότερο μέχρι την 1η Ιανουαρίου 1982.
Άρθρο 8
Η παρούσα οδηγία απευθύνεται στα Κράτη Μέλη.
Έγινε στις Βρυξέλλες, στις 4 Δεκεμβρίου 1980.

Labels: 8
19